|  |
| --- |
| **1 Pet. 5:1-4****“God se herders versorg sy kudde.”***Andries Burger, GK Pinetown, 30 Augustus 2020 (Covid-19 vlak 3 samekoms)* |

*Sing: Lied 157:1, 2; Ps. 34:2, 4(T); Ps. 119:63 (T) Die liefde van Jesus is wonderbaar!; Ps. 23 Die Here is my Herder;”*

Ek het die voorreg gehad om op ŉ plaas groot te word en my pa het vir ŉ ruk ook met skape geboer het.

Tot vandag nog dink ek dat ŉ skaap seker die domste dier is wat die Here gemaak het, of dalk is hulle net totaal verward.

En tog kan ons so baie leer by skape oor onsself, en oor God se verhouding met ons.

Al dink party mense dalk anders, is mense nie baie anders as skape nie.

Die sonde het ons dom gemaak en verward.

Ons het almal ŉ herder nodig om ons te keer wanneer ons eie sondige domheid ons laat afdwaal, ŉ herder wat ons kan waarsku en beskerm as die wêreld en die duiwel ons van God af wil weglok.

 Sonder ŉ herder swerf ons almal in ŉ honger, dorre, dors wêreld rond...

Ons het herders nodig om ons met die ware geestelike brood van die lewe te voed, om ons na die lafenis van strome lewende water toe te lei, om ons te laat rus in die koelte van God se teenwoordigheid.

Ons lees in Mat. 9:36 dat Jesus na die mense van sy tyd gekyk het en vir hulle *“innig jammer gevoel, (*het) *omdat hulle moeg en uitgeput was, soos skape wat geen herder het nie”*.

*“Ek is die goeie herder”*, sê Hy in Joh. 10:14, *“. 14... Ek ken my skape, en my skape ken My, 15net soos die Vader My ken en Ek die Vader ken; en Ek lê my lewe af vir die skape.”*

 Jesus Christus is die Opperherder van wie Petrus in v. 4 skryf.

Deur die Heilige Gees is Hy by ons en in ons; maar Hy is nie meer fisies in sy liggaam by ons aan hierdie kant van die graf nie.

Daarom het Hy mense gekies, en toegerus en geroep en bevestig om sy herder werk fisies te doen in die gemeente, om sy kudde te versorg met sy troue liefde.

Dit is met hulle wat Petrus praat in v. 1-4 – die ouderlinge in die gemeente.

Spits julle ore – Hans, Johan, Nico en Willem, en enige ouderling wat na die opname kyk of luister – want deur Petrus se skryfwerk praat die Heilige Gees met julle.

Maar Hy praat ook met my, want soos Petrus is ek en elke predikant ook mede‑ouderlinge en niks meer nie. Ons moet ook aandagtig luister.

Elke lidmaat moet ook luister, want hierdie brief is nie net vir ouderlinge nie –

elkeen moet weet wat die Opperherder se opdragte aan sy onder-herders is.

Julle moet ons aanmoedig om dit te doen, julle moet dit van ons verwag en ons daaraan herinner. Ons het julle ondersteuning en veral julle gebede so nodig...

In v. 1 herinner Petrus daaraan dat hy ŉ getuie was van Jesus se lyding – en ons weet watse getuie hy was. Hy het Jesus verloën en vloekend gesê dat hy Hom nie ken nie.

Maar Jesus het hom vergewe en soos ons het hy ŉ nuwe lewe ontvang deur Jesus se opstanding uit die dood (1 Pet. 1:3).

Daarom getuig Petrus daarby dat hy ook saam deel het aan die heerlikheid van Christus wat eendag in volle glorie bekendgemaak sal word.

As jy as ouderling ooit dink, en ek dink dit gereeld, as jy ooit dink dat jy nie jou werk doen soos dit hoort nie, dat jy liewer straf as lof verdien?

Wees verseker van Christus se vergifnis en sy herstel wanneer jy na Hom toe gaan.

En as Christus ŉ ouderling en ŉ predikant vergewe, liewe gemeente, sal julle dit nie dan ook doen nie?

In v. 2,3 gee God drie opdragte aan die ouderlinge –

 pas die kudde goed op, hou toesig oor hulle, wees vir hulle ŉ voorbeeld

Die kudde is natuurlik die gemeente, elkeen van die gelowiges vir wie Jesus met sy lewe betaal het sodat ons nou aan Hom behoort – ons is sy skape, sy kudde.

Om die kudde op te pas en om oor hulle toesig te hou klink nogal dieselfde – soos die OAV dit saam gevoeg het om *“as herders toesig te hou”*.

Maar iets baie belangrik van Petrus se oorspronklike bedoeling kan dan maklik verlore gaan. Die nuwe Direkte Verklaring stel dit beter – “Versorg die kudde as herders, en hou toesig.”

Herders hou toesig, maar hulle doen baie meer, hulle “versorg”.

Dink bietjie saam oor hoe mens ŉ kudde skape versorg – dit is tog die beeld wat Petrus hier gebruik.

Wat is die eerste ding van versorging? Kos gee, goeie kos gee, gereeld kos gee.

Toe Jesus in Joh. 21 vir Petrus in sy diens herstel het, het Hy drie opdragte aan Petrus – ons mede-ouderling – gegee, “Laat my lammers wei.” “Pas my skape op.” En “Laat my skape wei.” Met ander woorde – laat hulle eet en pas hulle op.

 En watter kos moet ons aan sy kudde gee, wat moet hulle eet?

Die Woord van God, soos Jesus in Luk. 4:4 uit Deut. 8:3 aangehaal,

 “*Die mens sal nie van brood alleen lewe nie, maar van elke woord van God.”*

En wat is die voedingstof in die kos van die Bybel?

Jesus Christus self, soos Hy in Joh. 6:51 self gesê het, *“51Ek is die lewende brood wat uit die hemel neergedaal het. As iemand van hierdie brood eet, sal hy lewe tot in ewigheid.”*

Broer ouderling, gee jy hierdie goeie kos aan die lidmate van hierdie gemeente, hierdie kudde van God?

Dit is elke ouderling se opdrag – party van ons, soos ek, doen dit baie gereeld in prediking; ander soos Hans en Nico preek so nou-en-dan; maar prediking is net een hoofmaaltyd in die week.

Elkeen van ons het die opdrag om die kudde met die Bybelse kos te versorg – dalk by Bybelstudie, dalk met huisbesoeke, of in persoonlike gesprekke?

Een van die vereistes om ŉ ouderling te wees, waaraan julle in hierdie gemeente wel voldoen, is juis dat jy bekwaam sal wees om ander te kan onderrig (1 Tim. 3:2) – nie almal op dieselfde manier nie, maar elkeen is geroep om God se kudde kos te gee op jou manier.

ŉ Herder géé nie net kos nie, hy hou toesig oor die kos se gehalte, en of die skape dit eet, en hoeveel hulle eet, en hoe gereeld hulle eet.

Ouderlinge moet seker maak dat God se kudde net sy suiwer en ware Bybelboodskap ontvang.

Daarvoor moet ons die Bybel gereeld en deeglik bestudeer.

Ons moet seker wees dat ons die Bybel reg interpreteer – sodat jy self net goeie kos sal gee; én sodat jy toesig kan hou oor die kos wat ander ouderlinge en predikante vir die kudde gee. Dat dit die waarheid is en dat dit duidelik verstaanbaar is.

Ouderlinge moet ook toesig hou of lidmate die Woordverkondiging bywoon, of op die opnames daarvan inskakel as hulle regtig nie fisies hier kan wees nie.

Hoe hou ons toesig of al God se skape in hierdie kudde die voedsel eet wat ons gee?

Natuurlik is daar ander kos ook om te eet, maar met my en julle roeping was die gemeente seker dat God juis vir ons roep om hierdie kudde se herders te wees.

Daar is nie fout om ander goeie kos ook te eet nie, maar hier maak ons seker dat dit ŉ gebalanseerde dieet is.

Ons is byna deur die reeks van preke uit 1 Petrus wat die gemeente onder andere moes troos en voorberei oor hoe om God te verheerlik wanneer hulle onreg ly. Is ons seker dat almal in hierdie kudde dit gehoor het en dat almal daardeur voorberei is?

ŉ Gebrek aan eetlus is een van die eerste tekens as daar fout is met ŉ skaap se gesondheid (soos by mense ook maar). As ŉ skaap verby die voerbak stap en net so nou-en-dan eet, of vir lang tye ophou eet – dan is daar groot fout.

Dieselfde is waar vir gelowiges wat nie die verkondiging van die Woord opsoek nie, wat eredienste oorslaan, nie erg het aan Bybel studie nie (al is dit op hulle eie), wat nie gereeld self en as gesin saam Bybellees en bid nie.

Jy kan nie ŉ skaap wat eet los tot hy wil omval van swakheid nie, jy moet dadelik plan maak om uit te vind wat is fout en iets daaraan doen.

 Netso is dit met gelowiges in God se kudde wat geestelike maaltye oorslaan...

Maar skape kan ook verkeerde kos inkry wat moeilikheid veroorsaak.

Een van die ander dinge waarmee my pa ook geboer het, was knoffel. ŉ Skaapboud wat met knoffel gestop is, is lekker. Maar as ŉ skaap knoffel geëet het voordat hy geslag is, is daai vleis oneetbaar.

ŉ Herder hou toesig om seker te maak dat die skape nie verkeerde kos eet nie.

So moet ouderlinge toesig hou en waarsku dat gelowiges in hierdie kudde van Christus nie deur allerhande valse boodskappe van die waarheid af weggelok word nie.

Nie omdat ons wil inmeng nie, maar omdat God ons roep as herders en dan die opdrag gee om oor die kudde toesig te hou.

Met die skape kon ons nie wag tot die vleis na knoffel stink nie, as daai ooi net mik vir die knoffelland moes ons voorkeer.

Netso kan ons nie wag totdat die dwaalleer op TV reeds wortel geskiet het in God se kudde nie.

Wees waaksaam en pas die kudde op, sê Paulus in Hand. 20:28, want daar sal wrede wolwe kom om gelowiges met leuens agter hulle aan te verlei.

Hoe doen ons dit as daar soveel TV kanale en YouTube boodskappe is? Ek weet nie...

Nog ŉ laaste ding versorging – as jy met skape boer moet jy weet hoe gaan dit met elke skaap – jy moet gou spring met behandeling as een ŉ besering of ŉ abses of ŉ ding het.

Ouderlinge moet weet hoe gaan dit met elke lidmaat in die kudde,

wie het aanmoediging nodig en waarvoor, wie moet gewaarsku word en waarteen, waarvoor moet ons vir elke lidmaat voorbidding doen.

Ons sukkel baie hiermee – ons is almal maar soos skape wat niks sê as ons deur ŉ moeilike tyd gaan nie.

 (en die afsondering van Covid-19 maak dit nog moeiliker.)

Jy sien wat ons eintlik doen, is om die Opperherder se versorging prakties en fisies uit te voer.

Daarom, moet ons elkeen in die kudde liefhê en versorg, raadgee, sekermaak dat elkeen God se genade en sy barmhartigheid ken en beleef.

Hulle moet Hóm liefkry en sý versorging leer ken deur ons herder werk.

 Ons moet in Jesus se spore volg as ŉ voorbeeld vir elkeen in die kudde.

En dan waarsku Petrus teen drie sondes waaraan herders, ouderlinge nie skuldig mag wees nie – traagheid, hebsug en magsug.

Wanneer jy ŉ herder wat nie wil nie moet dwing om die kudde te versorg en toesig te hou, kan jy maar weet – die skape gaan honger ly, hulle gaan weg raak, hulle gaan knoffel en gifplante vreet.

So moet dit nie wees vir ouderlinge nie – is dit dan nie jou Opperherder wat sy lewe vir jou prysgegee het wat jou roep en stuur om Hom te verteenwoordig nie?

 Het jy nie gesterf in Hom sodat Hy in jou lewe nie?

Ons was tog elkeen gewillig toe ons “Ja” gesê het op sy roeping – laat ons dan gewillig en ywerig aanhou om herders te wees vir Christus.

ŉ Goeie herder fokus ook nie op sy eie gemak en sy beursie nie, hy fokus op wat goed sal wees vir die kudde.

Dit pas nie dat party herders waarvan mens baie lees en hoor in weelde lewe nie – trouens in 2 Pet. 2:3 skryf Petrus dat hulle rykdom ŉ teken is dat hulle valse leraars is. Al klink hulle boodskap so suiwer is dit pure verleiding.

(Ons moet almal oppas en liewer wegbly van predikante en pastore en ouderlinge wat uitspattig lewe en ryk word uit hulle sogenaamde bediening.)

En dan die strik waarin so baie onverwags in trap – die magsposisie daarvan om ŉ herder te wees.

Ouderlinge en predikante het geen eie gesag nie, ons roeping is om Jesus se gesag te bedien, terwyl ons self ook nederig onder dieselfde gesag lewe.

Ons moet voorbeelde wees van onderdanigheid aan Hom en aan mekaar.

In Art 32 van die Nederlandse Geloofsbelydenis bely ons onder andere dat ouderlinge *“... noukeurig (moet) oppas om nie af te wyk van wat Christus, ons enigste Meester, vir ons ingestel het nie. En daarom verwerp ons alle menslik versinsels en alle wette wat mense sou invoer om God te dien...”*

Ouderlinge en mede-ouderling predikante,

ons Opperherder wat sy lewe vir ons afgelê het, het ons geroep en aangestel as herders wat sy kudde moet versorg; en oor hulle moet wag hou; en wat vir hulle ŉ voorbeeld moet wees.

Kom ons besin elkeen en almal saam oor hoe ons dit al beter kan doen –

gewillig en geesdriftig, sonder om ons eie voordeel te soek,

 en sonder om baas te speel.

En al sou ons in hierdie lewe geen erkenning of voordeel daaruit kry nie – weet verseker dat wanneer ons Opperherder kom sal ons heerlikheid ontvang.

Fokus nou op jou herder versorging van sy kudde.

Liewe gemeente, is dit vir julle ook duidelik hoe moeilik dit is vir gewone sondige mense soos ons om te doen wat God hier van ons vra?

Asseblief – bid vir ons, gedurig en aanhoudend?

Die Here wil ons gebruik om julle te bedien – bid dat Hy ons sal toerus, dat Hy ons ywerig sal maak, dat Hy ons wysheid en liefde vir julle sal gee.

 En bid dat Hy jou sal help om ons bediening in liefde te ontvang en te aanvaar...

**GEBED**